25.5.2023 г.
BG
Официален вестник на Европейския съюз
C 184/3
7. отново заявява готовността си, заедно с организациите на по-широкото гражданско общество и институциите на ЕС, да действа като посредник за обсъждане на европейския проект с гражданите, като в това обсъждане участват не само убедените в европейския проект, и да достигне до тях в своите общности, територии, градове и села.
Поради това е изключително важно да се създадат възможности за участие в обществени дебати и да се насърчава култура на участие на всички равнища; 8.
Комисията следва да предвиди, в своята организация, лица за контакт, отговарящи за гражданския диалог.
Тя следва също така да работи с държавите членки за насърчаване на укрепването на структурите за граждански диалог и за подкрепа на тяхното създаване там, където все още не съществуват, чрез използване на европейските фондове.
Тази инициатива ще повиши осведомеността и ще подобри качеството на гражданския диалог, като по този начин ще помогне на Комисията и държавите членки да разберат по-добре ползите, които добре функциониращият граждански диалог може да донесе за изготвянето на политиките.
Освен това гражданският диалог ще бъде засилен чрез научни изследвания и дейности по наблюдение, водещи до установяване и споделяне на най-добри практики; 9. подчертава във връзка с това, че участието на младите хора и младежките организации е особено важно за мобилизирането на гласоподавателите, които гласуват за първи път, и младите гласоподаватели.
За да се постигне пълна представителност, е необходимо да се подкрепят решения, които дават възможност за широко участие и насърчават равните възможности в това отношение.
Необходимо е да се достигне до онези, които са най-отдалечени от центровете за вземане на решения, и да се провеждат дискусии с тях.
Изглежда, че е необходимо по-засилено участие на местно равнище; 10. освен това призовава Европейския парламент, Европейския съвет и държавите членки спешно да изменят Акта от 1976 г. за избирането на членове на ЕП, за да изяснят принципите на универсалност, пряко участие и тайно гласуване.
Това ще даде възможност за прилагане на стандарти в целия ЕС, като по този начин се гарантира правото на глас на хората с увреждания.
Въз основа на горепосочените препоръки и Конференцията за бъдещето на Европа, ЕИСК: 11. разглежда наскоро подписания протокол за сътрудничество с Европейската комисия (27 октомври 2022 г.) като подновен политически ангажимент за принос към европейската политическа програма и към основната идея, целите (1) и стремежите на Европа, а именно постигането на конкурентоспособен, икономически проспериращ, социално приобщаващ и екологично устойчив Европейски съюз, като същевременно се гарантира, че преходът към неутралност по отношение на климата, цифровизацията и демографските промени е социално справедлив и честен, и Европейският зелен пакт и цифровото десетилетие до 2030 г. ще се превърнат в успех за всички европейци.
Европейският съюз трябва също така да се ръководи от Европейския стълб на социалните права и Програмата за конкурентоспособност — политическите пътни карти, които гарантират, че никой няма да бъде изоставен; 12. изразява готовност — и сега повече от всякога това е легитимно — да действа като ключов център за участието на гражданите и организираното гражданско общество, включително бъдещите граждански панели.
Ролята на такъв център ще бъде да умножи ефекта от провежданите понастоящем консултации с гражданите, организирани от Европейската комисия и други институции, както и да събира систематично обратна информация от европейското организирано гражданско общество по всички основни приоритети и политики на европейския политически дневен ред.
Това ще спомогне за повишаване на общественото доверие в проекта и институциите на ЕС, като предостави на гражданите действителна роля в процеса на вземане на публични решения.
ЕИСК ще бъде домакин, който ръководи, наблюдава, проектира, организира, провежда и улеснява съвещателните процеси с помощта на външни експерти и представители на организации на гражданското общество.
Това предложение се основава по-специално на окончателния доклад на Конференцията за бъдещето на Европа от 9 май 2022 г., в който изрично се призовава „да бъде засилена институционалната роля на ЕИСК и той да бъде оправомощен като посредник и гарант на дейностите, свързани с демокрацията на участието, като например на структурирания диалог с организациите на гражданското общество и гражданските панели“.
В този контекст препоръките от становищата по собствена инициатива на ЕИСК и проучвателните становища по искане на Комисията следва да бъдат преразгледани чрез оценки на политиките на ЕС, когато е уместно; 13. счита, че гражданските панели и консултациите с ОГО биха могли да се съсредоточат върху определянето на дневния ред, като например изготвянето на работната програма на Комисията, или биха могли да бъдат свързани с жизнения цикъл на ключовите законодателни приоритети.
Приносът на гражданите би могъл да бъде най-полезен в предзаконодателната фаза, за да се обсъждат и отправят препоръки преди определени ключови (законодателни) предложения.
За тази цел консултациите с гражданските панели и ОГО биха могли да се провеждат въз основа на годишна пътна карта и график, определени от ЕИСК в сътрудничество с европейските институции.
Това би могло да включва конкретни искания от страна на Европейската комисия, Европейския парламент или Съвета на Европейския съюз, от самия ЕИСК по собствена инициатива или по инициатива на неговата партньорска организация — Европейския комитет на регионите; 14. отново заявява, че цикълът на дейност би могъл да започне с речта за състоянието на Съюза и декларацията за намеренията, с оглед на годишната работна програма на Европейската комисия за следващата година.
Консултациите биха се провели през първата половина на следващата година;
(1)
Член 2 и член 3 от Договора за Европейския съюз.